SMERNICA 1999/42/ES EURÓPSKEHO PARLAMENTU A RADY
zo 7. júna 1999,
ktorou sa zavádza mechanizmus uznávania kvalifikácií na odborné činnosti, na ktoré sa vzťahujú smernice o liberalizácii a prechodných opatreniach a ktorými sa dopĺňa všeobecný systém uznávania kvalifikácií
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej články 40 a 47 ods. 1, prvú a tretiu vetu článku 47 ods. 2 a článok 55,
so zreteľom na návrh Komisie1,
so zreteľom na stanovisko Hospodárskeho a sociálneho výboru2,
konajúc v súlade s postupom ustanoveným v článku 251 zmluvy3 a vzhľadom na spoločný text prijatý 22. apríla 1999,
(1) keďže podľa zmluvy každé diskriminačné zaobchádzanie na základe štátnej príslušnosti pri usadení sa a poskytovaní služieb je zakázané od skončenia prechodného obdobia; keďže sa preto stali zbytočnými určité ustanovenia smerníc platné pre túto oblasť na účely uplatňovania pravidla zaobchádzania podľa štátnej príslušnosti, pretože toto pravidlo je zakotvené v samotnej zmluve a má priamy účinok;
(2) keďže by však mali byť zachované určité ustanovenia smerníc na uľahčenie účinného uplatňovania práva na usadenie sa a slobody poskytovania služieb, a to predovšetkým tie, ktoré užitočným spôsobom predpisujú, ako sa majú plniť povinnosti podľa zmluvy;
(3) keďže s cieľom uľahčiť uplatňovanie slobody usadenia sa a slobody poskytovania služieb pri mnohých činnostiach boli prijaté smernice, ktorými sa zavádzajú prechodné opatrenia pred vzájomným uznávaním kvalifikácií; keďže tieto smernice akceptujú skutočnosť, že príslušná činnosť bola vykonávaná počas primeraného obdobia v členskom štáte, z ktorého štátny príslušník prichádza, pričom takéto obdobie musí byť v dostatočne blízkej minulosti, je dostatočnou kvalifikáciou na začatie príslušnej činnosti v členských štátoch, ktoré majú pravidlá upravujúce začatie takýchto činností;
(4) keďže základné ustanovenia uvedených smerníc by mali byť nahradené v súlade so závermi Európskej rady, ktorá zasadala v Edinburghu 11. a 12. decembra, o subsidiarite, zjednodušovaní právnych predpisov spoločenstva a predovšetkým tým, že Komisia prehodnotí pomerne staré smernice, ktoré sa zaoberajú odbornými kvalifikáciami; keďže preto by mali byť príslušné smernice nahradené;
(5) keďže smernica Rady 89/48/EHS z 21. decembra 1988 o všeobecnom systéme uznávania diplomov o vyššom vzdelaní udelených po skončení odborného vzdelávania a školenia v trvaní aspoň tri roky4 a smernica Rady 92/51/EHS z 18. júna 1992 o druhom všeobecnom systéme uznávania odborného vzdelania a prípravy, ktorou sa dopĺňa smernica Rady 89/48/EHS5, neplatia pre určité odborné činnosti, na ktoré sa vzťahujú smernice platné pre túto oblasť (prvá časť prílohy A k tejto smernici); keďže mechanizmus uznávania kvalifikácií by mal byť preto zavedený pre odborné činnosti, na ktoré sa nevzťahuje smernica 89/48/EHS a smernica 92/51/EHS; keďže odborné činnosti uvedené v druhej časti prílohy A k tejto smernici väčšinou spadajú do pôsobnosti smernice 92/51/EHS, pokiaľ ide o uznávanie diplomov;
(6) keďže Rade bol predložený návrh na zmenu a doplnenie smerníc 89/48/EHS a 92/51/EHS v súvislosti s dôkazom o finančnej situácii a dôkazom o poistení proti finančným rizikám, ktoré hostiteľský členský štát môže požadovať od oprávnenej osoby; keďže Rada má v úmysle zaoberať sa týmto návrhom neskôr;
(7) keďže Rade bol predložený návrh na uľahčenie pohybu špecializovaných zdravotných sestier, ktoré nemajú žiadnu z kvalifikácií uvedených v článku 3 smernice 77/452/EHS6; keďže Rada má v úmysle zaoberať sa týmto návrhom neskôr;
(8) keďže táto smernica by mala vyžadovať vypracovanie pravidelných správ o jej implementácii;
(9) keďže táto smernica sa nedotýka uplatňovania článkov 39 ods. 4 a 45 zmluvy,
PRIJALA TÚTO SMERNICU:
HLAVA I
Pôsobnosť
Článok 1
1. Členské štáty prijmú opatrenia definované v tejto smernici súvisiace s usadením sa alebo poskytovaním služieb na ich území fyzickými osobami, spoločnosťami alebo firmami, na ktoré sa vzťahuje hlava I Všeobecných programov zrušenia obmedzení slobody poskytovania služieb1 a slobody usadiť sa2 (ďalej len "oprávnené osoby"), ktoré majú v úmysle vykonávať činnosti uvedené v prílohe A.
2. Táto smernica platí pre činnosti uvedené v prílohe A, ktoré majú štátni príslušníci členských štátov v úmysle vykonávať v hostiteľskom členskom štáte ako samostatne zárobkovo činné osoby alebo zamestnanci.
Článok 2
Členské štáty, v ktorých je začatie alebo vykonávanie akejkoľvek činnosti uvedenej v prílohe A podmienené splnením určitých kvalifikačných podmienok, zabezpečia, aby všetkým oprávneným osobám, ktoré o to požiadajú, boli poskytnuté informácie o pravidlách, ktoré upravujú profesiu, o ktorej začatie žiadajú, a to skôr ako sa etablujú alebo začnú poskytovať služby.
HLAVA II
Uznávanie dokladov o spôsobilosti iným členským štátom
Článok 3
1. Bez toho, aby bol dotknutý článok 4, členský štát nesmie na základe nedostatočnej kvalifikácie zamietnuť štátnemu príslušníkovi iného členského štátu povolenie na akúkoľvek činnosť uvedenú v prvej časti prílohy A, a to za rovnakých podmienok, ako sú podmienky, platné pre jeho vlastných štátnych príslušníkov bez predchádzajúceho porovnávania vedomostí a zručností osvedčených diplomami, osvedčeniami alebo inými dôkazmi o spôsobilosti, ktoré získala oprávnená osoba na vykonávanie takejto činnosti v inom členskom štáte, s vedomosťami a zručnosťami, požadovanými podľa jeho vlastných vnútroštátnych pravidiel. Ak porovnávacie skúmanie ukáže, že vedomosti a zručnosti osvedčené diplomom, osvedčením alebo iným dokladom o spôsobilosti, ktorý udelí iný členský štát, zodpovedajú vedomostiam a zručnostiam, ktoré vyžadujú vnútroštátne pravidlá, hostiteľský členský štát nemôže zamietnuť ich držiteľovi právo na vykonávanie príslušnej činnosti. Ak však porovnávacie skúmanie ukáže podstatný rozdiel, hostiteľský členský štát poskytne oprávnenej osobe možnosť preukázať, že nadobudla chýbajúce vedomosti a zručnosti. V tomto prípade hostiteľský členský štát poskytne žiadateľovi právo výberu medzi adaptačným obdobím a skúškou spôsobilosti analogicky so smernicami 89/48/EHS a 92/51/EHS.
Ako výnimka z tohto pravidla, hostiteľský členský štát môže vyžadovať adaptačnú lehotu alebo skúšku spôsobilosti, ak má migrant v úmysle vykonávanie odborných činností ako samostatne zárobkovo činná osoba alebo ako manažér podniku, t. j. kategórie, na ktoré sa vzťahuje prvá časť prílohy A a ktoré vyžadujú znalosť a uplatňovanie špecifických vnútroštátnych platných pravidiel za predpokladu, že znalosť a uplatňovanie týchto pravidiel vyžadujú príslušné úrady hostiteľského členského štátu od vlastných štátnych príslušníkov pre prístup k takýmto činnostiam.
Členské štáty sa budú snažiť brať do úvahy alternatívu, ktorej dáva prednosť oprávnená osoba.
2. Žiadosti o uznávanie v zmysle odseku 1 sa skúmajú v čo najkratšom čase, pričom príslušný úrad v hostiteľskom členskom štáte uvedie dôvody svojho rozhodnutia, ktoré musí byť vydané najneskôr do štyroch mesiacov odo dňa podania žiadosti a úplnej sprievodnej dokumentácie. Musí existovať právo na odvolanie podľa vnútroštátnych právnych predpisov proti rozhodnutiu alebo proti absencii takéhoto rozhodnutia.
HLAVA III
Uznávanie odborných kvalifikácií na základe odbornej praxe nadobudnutej v inom členskom štáte
Článok 4
Ak v členskom štáte začatie alebo vykonávanie akejkoľvek činnosti uvedenej v prílohe A závisí od všeobecných, obchodných alebo odborných znalostí a schopností, tento členský štát ako dostatočný dôkaz takejto znalosti a schopnosti akceptuje skutočnosť, že príslušná činnosť bola vykonávaná v inom členskom štáte. Ak je činnosť uvedená v prvej časti prílohy A, musela byť vykonávaná:
1. v prípade činností v zozname I:
a) šesť po sebe nasledujúcich rokov v pozícii samostatne zárobkovo činnej osoby alebo ako manažér podniku; alebo
b) tri po sebe nasledujúce roky v pozícii samostatne zárobkovo činnej osoby alebo ako manažér podniku, ak oprávnená osoba preukáže, že pre príslušnú činnosť absolvovala aspoň trojročné prechádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky; alebo
c) tri po sebe nasledujúce roky v pozícii samostatne zárobkovo činnej osoby, ak oprávnená osoba preukáže, že príslušnú činnosť vykonávala aspoň päť rokov v pozícii zamestnanca; alebo
d) päť po sebe nasledujúcich rokov v riadiacej funkcii, z toho aspoň tri roky v technických pozíciách so zodpovednosťou za jedno alebo viaceré oddelenia podniku, ak oprávnená osoba preukáže, že pre príslušnú činnosť absolvovala aspoň trojročné prechádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky.
V prípadoch uvedených v písmenách a) a c) vykonávanie príslušnej činnosti nesmie byť skončené viac ako desať rokov pred podaním žiadosti uvedenej v článku 8;
2. v prípade činností v zozname II:
a) šesť po sebe nasledujúcich rokov v pozícii samostatne zárobkovo činnej osoby alebo ako manažér podniku; alebo
b) - tri po sebe nasledujúce roky v pozícii samostatne zárobkovo činnej osoby alebo ako manažér podniku, ak oprávnená osoba preukáže, že pre príslušnú činnosť absolvovala aspoň trojročné prechádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky, alebo
- štyri po sebe nasledujúce roky v pozícii samostatne zárobkovo činnej osoby alebo ako manažér podniku, ak oprávnená osoba preukáže, že pre príslušnú činnosť absolvovala aspoň dvojročné prechádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky, alebo
c) tri po sebe nasledujúce roky v pozícii samostatne zárobkovo činnej osoby alebo ako manažér podniku, ak oprávnená osoba preukáže, že príslušnú činnosť vykonávala aspoň päť rokov v pozícii zamestnanca; alebo
d) - päť po sebe nasledujúcich rokov v pozícii zamestnanca, ak oprávnená osoba preukáže, že pre príslušnú činnosť absolvovala aspoň trojročné prechádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky, alebo
- šesť po sebe nasledujúcich rokov v pozícii zamestnanca, ak oprávnená osoba preukáže, že pre príslušnú činnosť absolvovala aspoň dvojročné prechádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky.
V prípadoch uvedených v písmenách a) a c) vykonávanie príslušnej činnosti nesmie byť skončené viac ako desať rokov pred podaním žiadosti uvedenej v článku 8;
3. v prípade činností v zozname III:
a) šesť po sebe nasledujúcich rokov v pozícii samostatne zárobkovo činnej osoby alebo ako manažér podniku; alebo
b) tri po sebe nasledujúce roky v pozícii samostatne zárobkovo činnej osoby alebo ako manažér podniku, ak oprávnená osoba preukáže, že pre príslušnú činnosť absolvovala aspoň trojročné prechádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky; alebo
c) tri po sebe nasledujúce roky v pozícii samostatne zárobkovo činnej osoby alebo ako manažér podniku, ak oprávnená osoba preukáže, že príslušnú činnosť vykonávala aspoň päť rokov v pozícii zamestnanca.
V prípadoch uvedených v písmenách a) a c) vykonávanie príslušnej činnosti nesmie byť skončené viac ako desať rokov pred podaním žiadosti uvedenej v článku 8;
4. v prípade činností v zozname IV:
a) päť po sebe nasledujúcich rokov v pozícii samostatne zárobkovo činnej osoby alebo ako manažér podniku; alebo
b) dva po sebe nasledujúce roky v pozícii samostatne zárobkovo činnej osoby alebo ako manažér podniku, ak oprávnená osoba preukáže, že pre príslušnú činnosť absolvovala aspoň trojročné predchádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky; alebo
c) tri po sebe nasledujúce roky v pozícii samostatne zárobkovo činnej osoby alebo ako manažér podniku, ak oprávnená osoba preukáže, že pre príslušnú činnosť absolvovala aspoň dvojročné prechádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky; alebo
d) dva po sebe nasledujúce roky v pozícii samostatne zárobkovo činnej osoby alebo ako manažér podniku, ak oprávnená osoba preukáže, že príslušnú činnosť vykonávala aspoň tri roky v pozícii zamestnanca; alebo
e) tri po sebe nasledujúce roky v pozícii zamestnanca, ak oprávnená osoba preukáže, že pre príslušnú činnosť absolvovala aspoň dvojročné prechádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky;
5. v prípade činností v zozname V písmenách a) a b):
a) tri po sebe nasledujúce roky v pozícii samostatne zárobkovo činnej osoby alebo ako manažér podniku, ak vykonávanie príslušnej činnosti neskončilo viac ako dva roky pred podaním žiadosti uvedenej v článku 8;
b) tri po sebe nasledujúce roky v pozícii samostatne zárobkovo činnej osoby alebo ako manažér podniku, ak vykonávanie príslušnej činnosti neskončilo viac ako dva roky pred podaním žiadosti uvedenej v článku 8, ak hostiteľský členský štát nepovoľuje vlastným štátnym príslušníkom prerušiť vykonávanie tejto činnosti na dlhšie obdobie; alebo
6. v prípade činností v zozname VI:
a) tri po sebe nasledujúce roky v pozícii samostatne zárobkovo činnej osoby alebo ako manažér podniku; alebo
b) dva po sebe nasledujúce roky v pozícii samostatne zárobkovo činnej osoby alebo ako manažér podniku, ak oprávnená osoba preukáže, že pre príslušnú činnosť absolvovala prechádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky; alebo
c) dva po sebe nasledujúce roky v pozícii samostatne zárobkovo činnej osoby alebo ako manažér podniku, ak oprávnená osoba preukáže, že príslušnú činnosť vykonávala aspoň tri roky v pozícii zamestnanca; alebo
d) tri po sebe nasledujúce roky v pozícii zamestnanca, ak oprávnená osoba preukáže, že pre príslušnú činnosť absolvovala prechádzajúce školenie, čoho dôkazom je osvedčenie uznané štátom alebo považované príslušným profesijným alebo obchodným orgánom za osvedčenie, ktoré úplne spĺňa jeho požiadavky.
V prípadoch uvedených v bodoch a) a c) vykonávanie príslušnej činnosti nesmie byť skončené viac ako 10 rokov pred podaním žiadosti uvedenej v článku 8.
Článok 5
Ak oprávnená osoba vlastní štátom uznané osvedčenie získané v členskom štáte, ktoré preukazuje, že znalosť a schopnosť vykonávať príslušnú činnosť zodpovedá aspoň dvom alebo prípadne trom rokom odbornej prípravy, hostiteľský členský štát považuje toto osvedčenie za osvedčenie, ktoré preukazuje trvanie školenia požadované v článku 4 ods. 1 písm. b) a d), ods. 2 písm. b) a d), ods. 3 písm. b) a ods. 4 písm. b), c) a e).
Článok 6
Ak oprávnená osoba absolvovala vzdelávanie v trvaní aspoň dvoch rokov a menej ako tri roky, požiadavky článku 4 sú splnené, ak je trvanie odbornej praxe v pozícii samostatne zárobkovo činnej osoby alebo manažéra podľa článku 4 ods. 1 písm. b) a d), ods. 2 písm. b), prvá zarážka, ods. 3 písm. b) a ods. 4 písm. b) alebo v pozícii zamestnanca podľa článku 4 ods. 2 písm. d), prvá zarážka, predĺžené v takom pomere, aby sa vyrovnal rozdiel v trvaní prípravy.
Článok 7
Má sa za to, že daná osoba vykonávala činnosť ako manažér podniku v zmysle článku 4, ak vykonávala takúto činnosť v podniku zodpovedajúceho odvetvia:
a) ako manažér podniku alebo manažér pobočky podniku; alebo
b) ako zástupca majiteľa alebo manažéra podniku, pričom takáto funkcia zahŕňa zodpovednosť rovnajúcu sa zodpovednosti zastupovaného majiteľa alebo manažéra; alebo
c) vo vedúcej funkcii s povinnosťami obchodného a/alebo technického charakteru a so zodpovednosťou za jedno alebo viaceré oddelenia podniku.
Článok 8
Dôkaz, že podmienky ustanovené v článku 4 sú splnené, predstavuje osvedčenie, týkajúce sa charakteru a trvania činnosti, vydané príslušným úradom alebo orgánom v domovskom členskom štáte alebo v členskom štáte, z ktorého oprávnená osoba pochádza, ktoré oprávnená osoba musí priložiť k žiadosti o povolenie na vykonávanie príslušnej činnosti alebo činností v hostiteľskom členskom štáte.
HLAVA IV
Uznávanie ostatných odborných kvalifikácií nadobudnutých v inom členskom štáte
Článok 9
1. Ak hostiteľský členský štát vyžaduje od vlastných štátnych príslušníkov, ktorí chcú začať akúkoľvek činnosť uvedenú v článku 1 ods. 2, dôkaz o dobrej povesti a dôkaz, že na nich nie je a predtým nebol vyhlásený konkurz, prípadne jeden z týchto dôkazov, tento štát bude v súvislosti so štátnymi príslušníkmi iných členských štátov akceptovať ako dostatočný dôkaz predloženie výpisu z "registra trestov" alebo ak tomu tak nie je, ekvivalentný dokument vydaný príslušným súdnym alebo správnym orgánom v domovskom členskom štáte alebo v členskom štáte, z ktorého pochádza oprávnená osoba, ktorý osvedčuje, že tieto požiadavky boli splnené.
2. Ak hostiteľský členský štát kladie na vlastných štátnych príslušníkov, ktorí chcú začať akúkoľvek činnosť uvedenú v článku 1 ods. 2, určité požiadavky, pokiaľ ide o dobrú povesť a vyžaduje, aby dokázali. že na nich nie je a predtým nebol vyhlásený konkurz a predtým nepodliehali odborným alebo administratívnym disciplinárnym opatreniam (napríklad odňatie oprávnenia zastávať určité funkcie, pozastavenie výkonu povolania alebo vylúčenie z organizácie), avšak tento dôkaz nemožno získať z dokumentu uvedeného v odseku 1 tohto článku, v súvislosti so štátnymi príslušníkmi iných členských štátov akceptuje ako dostatočný dôkaz osvedčenie vydané príslušným súdnym alebo správnym orgánom v domovskom členskom štáte alebo v členskom štáte, z ktorého pochádza oprávnená osoba, ktoré preukazuje, že tieto požiadavky boli splnené. Takéto osvedčenie sa týka špecifických skutočností, ktoré hostiteľský členský štát považuje za dôležité.
3. Ak domovský členský štát alebo členský štát, z ktorého oprávnená osoba pochádza, nevydáva dokumenty uvedené v odsekoch 1 a 2, takéto dokumenty možno nahradiť miestoprísažným vyhlásením, alebo v členských štátoch, ktoré nemajú ustanovenie o miestoprísažnom vyhlásení, slávnostným vyhlásením, ktoré vykoná príslušná osoba pred súdnym alebo správnym orgánom, alebo prípadne pred notárom v tomto členskom štáte; tento orgán alebo notár vydá osvedčenie o pravosti miestoprísažného vyhlásenia alebo slávnostného vyhlásenia. Vyhlásenie o neexistencii predchádzajúceho konkurzu možno taktiež vykonať pred príslušným profesijným alebo obchodným orgánom v uvedenom členskom štáte.
4. Ak sa v hostiteľskom štáte požaduje dôkaz o finančnej situácii, tento štát považuje osvedčenia vydané bankami v domovskom členskom štáte alebo v členskom štáte, z ktorého oprávnená osoba pochádza, za dokumenty ekvivalentné osvedčeniam vydaným na jeho vlastnom území.
5. Ak hostiteľský členský štát vyžaduje od vlastných štátnych príslušníkov, ktorí chcú začať alebo vykonávať akúkoľvek činnosť uvedenú v článku 1 ods. 2 dôkaz, že sú poistení proti finančným rizikám vyplývajúcim z výkonu ich profesie, tento štát akceptuje osvedčenia, vydané poisťovacími spoločnosťami ostatných členských štátov a považuje ich za ekvivalentné osvedčeniam vydaným na jeho vlastnom území. Z týchto osvedčení musí byť zrejmé, že vo vzťahu k podmienkam a rozsahu krytia zodpovedá poistenie zákonom a iným predpisom platným v hostiteľskom štáte.
6. Dokumenty uvedené v odsekoch 1, 2, 3 a 5 nesmú byť predložené neskôr ako tri mesiace odo dňa ich vydania.
HLAVA V
Procesné ustanovenia
Článok 10
1. V lehote stanovenej v článku 14 členské štáty určia úrady a orgány zodpovedné za vydávanie dokumentov uvedených v článkoch 8 a 9 ods. 1, ods. 2 a 3 a ihneď o tom informujú ostatné členské štáty a Komisiu.
2. Každý členský štát môže vymenovať koordinátora pre činnosti úradov a orgánov uvedené v odseku 1 do koordinačnej skupiny zriadenej podľa článku 9 ods. 2 smernice 89/48/EHS. Koordinačná skupina má aj tieto úlohy:
- uľahčovanie implementácie tejto smernice,
- zhromažďovanie všetkých užitočných informácií na jej uplatňovanie v členských štátoch a predovšetkým zhromažďovanie a porovnávanie informácií o rôznych odborných kvalifikáciách v oblastiach činnosti spadajúcej do pôsobnosti tejto smernice.
HLAVA VI
Záverečné ustanovenia
Článok 11
1. Smernice uvedené v prílohe B sa týmto rušia.
2. Odkazy na zrušené smernice sa považujú za odkazy na túto smernicu.
Článok 12
Od 1. januára 2001 budú členské štáty zasielať Komisii každé dva roky správu o uplatňovaní zavedeného systému.
Okrem všeobecných poznámok obsahuje táto správa štatistický súhrn prijatých rozhodnutí a opis základných problémov vznikajúcich pri uplatňovaní tejto smernice.
Článok 13
Najneskôr päť rokov od dátumu uvedeného v článku 14 Komisia predloží správu Európskemu parlamentu a Rade o stave uplatňovania tejto smernice, najmä článku 5 v členských štátoch.
Po potrebných vypočutiach, predovšetkým koordinátorov, Komisia predloží svoje závery o akýchkoľvek zmenách existujúcej úpravy. Komisia v prípade potreby taktiež predloží návrhy na zlepšenie existujúcich úprav s cieľom uľahčiť voľný pohyb osôb, právo na usadenie sa a slobodu poskytovania služieb.
Článok 14
1. Členské štáty uvedú do platnosti zákony, iné právne predpisy a správne opatrenia potrebné na dosiahnutie súladu s touto smernicou do 31. júla 2001. Ihneď o tom budú informovať Komisiu.
Keď členské štáty prijmú takéto opatrenia, tieto budú obsahovať odkaz na túto smernicu alebo ich bude takýto odkaz sprevádzať pri príležitosti ich úradného uverejnenia. Metodiku takýchto odkazov ustanovia členské štáty.
2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.
Článok 15
Táto smernica nadobudne účinnosť v deň jej uverejnenia v Úradnom vestníku Európskych spoločenstiev .
Článok 16
Táto smernica je adresovaná členským štátom.
V Luxemburgu 7. júna 1999